القرارات لي تاخدات الدولة لحد الآن جنبونا كارثة حقيقية بسباب كورونا، هاد القرارات كانو ورا تطبيقها رجال ونساء في مختلف الوظائف الحيوية لي حرصو على تطبيق هاد حالة الطوارئ الصحية وفي نفس الوقت حرصوا على تزويد الأسواق بالسلع، ومن بين هاد الناس رجال الأمن بمختلف تخصصاتهم، وشفنا تعامل غاية في الإنسانية والرقي والوعي لي بزاف مكانوش كينتاظروه، وكاين لي ستخسر في رجال الأمن المدح والشكر والتقدير لي تقال في حقهم، بإعتبار أنهم قامو بدورهم فقط وأن الناس فدول أخرى مكيشكروش شي واحد الى دار خدمتو كيما خاص، وفي الواقع الناس فدول أخرى وفي العالم شكروا رجال الأمن والسلطات والناس ديال الصحة وصفقوا ليهم من الشراجم وعاملوهم معاملة الأبطال لأنهم حقا كذلك، حتى لعدنا حنا وبنادم كتلقاه كيشكك في أي سلوك حضاري لرجال الأمن والسلطة وحاس بلي هادشي غير قالب كيوجدوه لشي حاجة. قايد جر صندوق ديال الليمون باين من الطيارة سواء من الحجم أو الشكل، التفاح الصفر لي قد هكاك عمرو مكيدار فالصندوق كيدار في البلاطوات، والتفاح البلدي الصغير هو لي كيدار فالصندوق ولكن الصندوق كيكون مضروب بالكاغيط، ولكن مناضلي الفايسبوك والصفحات بغاو صحة يشوفوه تفاح، ويشوفو قايد شفار هدم كل المجهود لي دارت الدولة لتحسين صورتها ، وفي نفس الوقت بغاو يعاودو يجددوا لسيفي ديالهم ببريكولات نضالية في زمن التلاحم والتآزر بين الدولة والشعب، حيت كاين لي كيستمد شرعية الوجود ديالو من السلوكات الغير قانونية لرجال السلطة، حتى كاع ملي هدرو مع السيدة وقاتليهم راه حامض وراه السيد الله يعمرها دار، وتحط الفيديو من اللول، ناضو المناضلين جابو صورة لصنادق مبدلين، على أساس أن السيدة كتفرش فموروكو مول، راه كتخوي سلعتها وبالعشية كتجمعها فالصنادق، ماشي ضروري نفسهم. وبلا مايدوز بزاف ديال الوقت لغد ليه تقلب كاميو ديال الشكلاط زالفانيد حدا عين حرودة، وناضو المومنين المغاربة كشطو رموك على قدو مكاملاش ساعة، والناس مضروبين ومعطوبين بلا رحمة بلا شفقة شفرو حاجة ماغادي تنفعهم بوالو نهائيا غير ضيعو مولاها هاكاك، وهادشي النهار اللول ديال رمضان فين كيكثر الإيمان في المغاربة ومع ذلك ممنعهمش هادشي، وراه الناس كانت كتنزل من الماطر والطوموبيلات ويهزو كارطونة ويزيدو، هادو تابتة السرقة عليهم، مكاين حتى الجدال والشك واش تفاح ولا حامض، ومع ذلك الأمر داز عادي بحال إلى كاع مايحتاج الهدرة أو النقاش، وداك مول العقل في تجمع النواحين البكايين ديال الفايس كتلقاه كاتب أو ذنوبهم على لي جهلوهم، بحال الى كانو أصلا مقادين والدولة تدخلات وجهلاتهم، بنادم مزيود من كرش مو شفار دور الدولة هو تديه للحبس الى حصل أما واليديه لي خاص يربيوه. 
قايد حجر صندوق ديال الحامض ناضو ردوه تفاح صحة غير باش يناضلو ضد الدولة وشعب شفر رموك ديال الشكلاط تقلب والشيفور كيموت لداخل قاليك ذنوبهم على لي جهلهم